**REGULAMENT SPECIFIC**

**PRIVIND ORGANIZAREA ŞI DESFĂŞURAREA OLIMPIADEI DE LIMBA ENGLEZĂ**

***- gimnaziu-***

**Regulament aprobat**

**în Consiliul consultativ al disciplinei Limba engleză**

**CAPITOLUL I**

**Cadrul general**

**Art. 1.** (1) Olimpiada de limba engleză pentru gimnaziu este o competiție județeană de excelență la care pot participa elevi de nivel gimnazial din instituțiile de învățământ preuniversitar din județul Dâmbovița, capabili de performanță la această disciplină de studiu, creativi și cu un orizont cultural de factură umanistă adecvat vârstei.

(2) Prezentul regulament, elaborat în spiritul si în limitele prevederilor din Anexa 1 la ordinul ministrului educației, cercetării, tineretului și sportului nr. 3035/10.01.2012 privind Metodologia-cadru de organizare şi desfăşurare a competiţiilor şcolare în învăţământul preuniversitar, defineşte cadrul specific de organizare şi desfăşurare a olimpiadei şcolare la disciplina limba engleză-gimnaziu, organizată în învăţământul preuniversitar.

(3) Olimpiada de limba engleză are ca obiectiv general stimularea elevilor cu performanţe şcolare la disciplina limba engleză în dezvoltarea achiziției competențelor-cheie: comunicarea în limbi străine, sensibilizare și exprimare culturală, competențe sociale și civice, competența digitală, conform *Recomandării Parlamentului European* ș*i a Consiliului Uniunii Europene privind competențele - cheie din perspectiva învățării pe parcursul întregii vieți* (2006/962/EC).

**Art. 2.** (1) Olimpiada de limba engleză pentru gimnaziu vizează evaluarea nivelului de competențe lingvistice prevăzute în programa școlară Limba engleză pentru clasele a V-a - VI-a și respectiv a VII-a -a VIII-a, Limba modernă L1, de sensibilizare artistică și exprimare culturală și de achiziție a valorilor și atitudinilor moral-civice ale elevilor participanți și este structurată pe două secțiuni: *Secțiunea A.* POSTERE - pentru elevii claselor a V-a și a VI-a și *Secțiunea B.* ESEURI - pentru elevii claselor a VII-a și a VIII-a.

(2) La *secțiunea A.* POSTERE pentru elevii claselor a V-a și a VI-a, sunt vizate:

* Competențe lingvistice: *Writing* - producerea mesajului scris în forma unui text;
* Abilități artistice: ilustrarea textului prin grafică, desen, pictură, colaj, tehnici de confecționare a imaginii cu materiale diverse;
* Abilități de înțelegere interculturală, expresie culturală și mediere - valori și atitudini.

(3) La *secțiunea B*. ESEURI pentru elevii claselor a VII-a și a VIII-a, sunt vizate:

* Competențe lingvistice: *Writing* - producerea mesajului scris în forma unui eseu; *Speaking* - redarea mesajului oral;
* Abilități artistice: retorica;
* Abilități de înțelegere interculturală, expresie culturală și mediere - valori și atitudini.

**Art. 3**. (1) Organizarea și desfășurarea Olimpiadei de limba engleză pentru gimnaziu se desfășoară anual în două etape: etapa pe școală organizată în luna martie și etapa județeană organizată în luna aprilie a aceluiași an calendaristic. Calendarul competiției poate suferi modificări în funcție de structura anului școlar respectiv.

(2) La etapa județeană, elevii din clasele a V-a și a VI-a, realizatori de postere pe tema anunțată, **nu** au participare directă.

(3) La etapa județeană, elevii claselor a VII-a și a VIII-a vor prezenta oral eseul realizat pe tema anunțată, fiind însoțiți obligatoriu de cadrele didactice (personal sau prin delegare) care vor avea acordul scris al părinților elevilor pentru deplasarea la această activitate.

**CAPITOLUL II**

**Programa școlară și structura subiectelor**

**Art. 4**. (1) Prin temele stabilite, se evaluează nivelul competențelor elevilor dobândite prin educație formală, non-formală și informală, corelate cu anumite conținuturi parcurse în anii de studiu anteriori, până la nivelul anului de studiu al elevilor participanți la Olimpiada de limba engleză pentru gimnaziu, cu accent pe conținuturile din programa școlară marcate cu asterisc (\*).

(2) Structura subiectelor valorizează cu prioritate competența cheie reprezentată de *comunicarea în limba engleză*, bazată pe abilitatea de a înţelege, de a exprima şi de a interpreta gânduri, sentimente şi fapte, într-o gamă potrivită de contexte sociale, conform cu dorinţele sau nevoile participanților la Olimpiada de limba engleză pentru gimnaziu, incluzând abilităţile lor de înţelegere culturală și moral-civică.

(3) Standardele de performanţă ale olimpiadei reflectă standardele înscrise în Cadrul European Comun de Referinţă pentru Limbi (CECRL); conform programei școlare, care prevede că, la finele învăţământului gimnazial, elevii vor atinge un nivel comparabil cu nivelul A2 din *Cadrul European Comun de Referinţă*, corespondenţa dintre anii de studiu şi nivelurile CECRL pentru olimpiada de limba engleză este următoarea:

* Clasa a V-a – nivelul A1
* Clasa a VI-a – nivelul A1+
* Clasa a VII-a – nivelul A2
* Clasa a VIII-a – nivelul A2+

(4) Structura subiectelor respectă prevederile Programei şcolare pentru clasele a V-a - a VIII-a (L1), aprobată prin O.M. nr. 5097/09.09.2009, privind:

* competențele lingvistice: producerea mesajelor scrise (pentru secțiunea A. Postere); producerea mesajelor scrise și redarea mesajelor orale (pentru secțiunea B. Eseuri);
* sensibilizarea și exprimarea culturală, valori și atitudini
* asigurarea transferabilității tuturor celorlalte competențe cheie, prin deschiderea către abordări inter- și transdisciplinare în interiorul ariei curriculare (competențe sociale și civice, competența digitală, competența artistică)

**Art. 5**. (1) Pentru clasa a V-a**,** proba de concurs **POSTER** se bazează pe următoarelecompetențe specifice și forme de prezentare specificate de programa școlară:

|  |  |  |
| --- | --- | --- |
| **4. Producerea mesajelor scrise** | | |
|  | Competențe specifice | Forme de prezentare |
| 4.1 | Solicitarea și oferirea unor informații despre sine | - Scurte texte, paragrafe  *- \*Texte după un plan dat, folosind conectori simpli, despre evenimente* ș*i persoane din mediul familiar* |
| 4.2 | Descrierea unor persoane si locuri după un plan dat |
| *\*4.3* | *Redactarea unor texte scurte pe teme familiare* |

(2) Pentru clasa a VI-a**,** proba de concurs **POSTER** se bazează pe următoarelecompetențe specifice și forme de prezentare specificate de programa școlară:

|  |  |  |
| --- | --- | --- |
| **4. Producerea mesajelor scrise** | | |
|  | Competențe specifice | Forme de prezentare |
| 4.1 | Redactarea unor evenimente trecute şi experienţe personale | Paragrafe  Texte cu suport vizual  *\*Povestiri* |
| 4.2 | Redactarea unor paragrafe despre evenimente și persoane, după un plan dat |
| *\*4.3* | *Redactarea unor texte scurte pe teme familiare* |

(3) Pentru clasa a VII-a**,** proba de concurs **ESEU** se bazează pe următoarelecompetențe specifice și forme de prezentare specificate de programa școlară:

|  |  |  |
| --- | --- | --- |
| **2. Producerea mesajelor orale** | | |
|  | Competențe specifice | Forme de prezentare |
| 2.1 | Exprimarea unor sentimente și stări de spirit | Mesaje personale  Descrieri simple cu suport verbal sau vizual  *\*Monologul*  Funcțiile comunicative necesare performării acestor competențe |
| 2.2 | Oferirea unor informații despre sine, despre activităţi şi evenimente |
| 2.3 | Exprimarea unei opinii / punct de vedere pe un subiect familiar |
| *\*2.4* | *Argumentarea , pe scurt, a unui punct de vedere* |
| *\*2.5* | *Prezentarea semnificaţiei personale a unor evenimente şi experienţe trăite* |

|  |  |  |
| --- | --- | --- |
| **4. Producerea mesajelor scrise** | | |
|  | Competențe specifice | Forme de prezentare |
| 4.1 | Redactarea unor evenimente trecute după un plan narativ | *\*Paragrafe de tip narativ*  Mesaje  Scrisori în registru familiar |
| 4.2 | Redactarea unor paragrafe în care să descrie persoane,sentimente şi reacţii |
| 4.3. | Redactarea unor texte funcționale (mesaje, scrisori personale, scurte instrucţiuni, reclame) |
| 4.4 | Oferirea și solicitarea unor informații în scris despre activităţi, persoane, evenimente, experienţe |

(4) Pentru clasa a VIII-a**,** proba de concurs **ESEU** se bazează pe următoarelecompetențe specifice și forme de prezentare specificate de programa școlară:

|  |  |  |
| --- | --- | --- |
| **2. Producerea mesajelor orale** | | |
|  | Competențe specifice | Forme de prezentare |
| 2.1 | Oferirea și solicitarea unor explicaţii pe teme cunoscute, referitoare la activităţi, întâmplări și situaţii din universul imediat | Texte orale argumentative  Conversația cotidiană  Funcțiile comunicative necesare performării acestor competențe |
| 2.2 | Argumentarea unei idei, păreri, afirmaţii |
| 2.3 | Participarea semnificativă la interacţiuni verbale în context familiar |
| *\*2.4* | *Exprimarea clară a unui punct de vedere / opinii proprii pe teme familiare* |

|  |  |  |
| --- | --- | --- |
| **4. Producerea mesajelor scrise** | | |
|  | Competențe specifice | Forme de prezentare |
| 4.1 | Redactarea unei povestiri, urmând un plan narativ | *\*(Mini)eseuri narative, descriptive, argumentative*  Povestiri  Articole |
| 4.2 | Ordonarea logică a ideilor într-o narațiune |
| 4.3. | Exprimarea unor opinii / puncte de vedere /argumente asupra unor teme de interes din universul apropiat |
| \**4.4* | *Redactarea unor scurte texte structurate (mini-eseuri) de diverse tipuri, pe teme din universal referenţial* |

(5) Pentru clasele a V-a - a VIII-a, în cadrul ambelor tipuri de probe ale Olimpiadei de limba engleză - gimnaziu, valorile și atitudinile vizate de ,,profilul european de formare” sunt:

**VALORI ȘI ATITUDINI**

* Manifestarea flexibilităţii în cadrul schimbului de idei şi în cadrul lucrului în echipă în diferite situaţii de comunicare;
* Disponibilitatea pentru acceptarea diferenţelor şi pentru manifestarea toleranţei prin abordarea critică a diverselor stereotipuri culturale;
* Dezvoltarea interesului pentru descoperirea unor aspecte socio-culturale şi profesionale

specifice, prin receptarea unei varietăţi de texte în limba engleză;

* Manifestarea curiozităţii pentru descoperirea unor aspecte legate de viaţa copiilor din alte spatii culturale;
* Conştientizarea importanţei cunoaşterii unor aspecte geografice, tradiţii şi obiceiuri , elemente semnificative specifice spaţiului de cultură şi civilizaţie anglo-saxon;
* Facilitarea înţelegerii lumii şi găsirea unor modalităţi de a contribui la îmbunătăţirea ei;
* Formarea unor atitudini şi concepţii care să dezvolte respectul de sine și față de ceilalți;
* Formarea unei atitudini pozitive privind propria dezvoltare fizică, emoţională, estetică,

spirituală, intelectuală, morală şi socială, demonstrată prin grija faţă de bunăstarea şi sănătatea

lor;

* Formarea unor atitudini constructive care să rezolve conflictele dintre indivizi;
* Dezvoltarea responsabilităţii civice şi sociale față de bunul comun, față de proprietate şi

diversitatea culturală, precum și a simţului de răspundere pentru păstrarea mediului natural şi cultural.

**Art. 6**. Pentru fiecare clasă gimnazială, proba din cadrul olimpiadei de limba engleză, care este unică pentru etapa pe școală și pentru etapa județeană, se evaluează cu maximum 100 puncte și are următoarea structură:

**Clasa a V-a:** Secțiunea A. POSTER

* Producerea mesajului scris sub forma unui text (100-150 cuvinte) pe tema anunțată, cu titlu specific - 70 puncte
* Realizarea ilustrației adecvate conținutului textului și temei, format A3 - 30 puncte

**Clasa a VI-a**: Secțiunea A. POSTER

* Producerea mesajului scris sub forma unui text (150-200 cuvinte) pe tema anunțată, cu titlu specific - 70 puncte
* Realizarea ilustrației adecvate conținutului textului și temei, format A3 - 30 puncte

**Clasa a VII-a:** Secțiunea B. ESEU

* Producerea mesajului scris sub forma eseului (200-250 cuvinte) pe tema anunțată, cu titlu specific - 25 puncte
* Prezentarea orală a eseului redactat în fața publicului (2-3 minute) - 75 puncte

**Clasa a VIII-a:** Secțiunea B. ESEU

* Producerea mesajului scris sub forma eseului (250-300 cuvinte) pe tema anunțată, cu titlu specific - 25 puncte
* Prezentarea orală a eseului redactat în fața publicului (3-4 minute) - 75 puncte

**CAPITOLUL III**

**Organizarea Olimpiadei de limba engleză - gimnaziu**

**Art. 7**. (1) Consiliul Consultativ al disciplinei Limba engleză din anul școlar respectiv stabilește temele pentru Olimpiada de limba engleză - gimnaziu și anume pentru Secțiunea A. Postere și pentru Secțiunea B. Eseuri, pentru fiecare nivel de învățământ gimnazial, acestea fiind anunțate pe site-ul profesorilor de limba engleză din județul Dâmbovița, până la finele lunii decembrie a anului școlar respectiv.

(2) Consiliul Consultativ al disciplinei Limba engleză elaborează descriptorii pentru evaluarea lucrărilor înscrise în concurs și baremele de evaluare pentru fiecare probă, pe baza programele școlare în vigoare, postate pe site-ul [www.edu.ro](http://www.edu.ro)., astfel:

Secțiunea A. Postere:

* Producerea mesajului scris sub forma unui text pe tema anunțată, cu titlu specific - 70 puncte
* Realizarea ilustrației adecvate conținutului textului și temei, format A3 - 30 puncte

Secțiunea B. Eseuri

* Producerea mesajului scris sub forma eseului pe tema anunțată, cu titlu specific - 25 puncte
* Prezentarea orală a eseului redactat în fața publicului - 75 puncte

(3) În ședința Consiliului Consultativ al disciplinei Limba engleză se stabilește unitatea școlară în care se va desfășura etapa județeană Olimpiadei de limba engleză - gimnaziu în anul școlar respectiv, precum și perioadele și data desfășurării fiecărei etape a acestei competiții.

. **Art. 8**. (1) *Comisia de organizare și evaluare pentru etapa pe școală* a Olimpiadei de limba engleză - gimnaziu, numită prin decizie a conducătorului unității de învățământ preuniversitar, cuprinde cel puțin 2 profesori care au specialitatea în aria curriculară ,,Limbă și comunicare” și un secretar. Calitatea de președinte revine directorului unității de învățământ preuniversitar.

(2) *Comisia de organizare și evaluare pentru etapa pe școală* stabilește criteriile de participare la etapa pe școală.

**Art. 9**. (1) *Comisia de organizare și evaluare pentru etapa județeană* este propusă, la nivelul Inspectoratului Școlar Județean Dâmbovița, de Consiliul Consultativ al disciplinei Limba engleză și este numită prin decizia inspectorului școlar pentru limbi moderne, având următoarea componență:

* Comisia de organizare a etapei județene a Olimpiadei de limba engleză - gimnaziu:

a) președinte: inspectorul școlar de specialitate/ profesor metodist de specialitate;

b) vicepreședinte: profesor metodist de specialitate/ profesor de specialitate cu rezultate deosebite în activitatea profesională;

c) secretar: informatician sau profesor din unitatea de învățământ preuniversitar în care se desfășoară etapa, având competențe de operare pe calculator;

d) membri: profesori cu rezultate deosebite în activitatea profesională, numărul acestora fiind proporțional cu numărul elevilor participanți.

* Comisia de evaluare, având următoarea structură:

Secțiunea A. Postere

- Comisiile de evaluare a posterelor realizate de elevii clasei a V-a, cu câte 2 evaluatori;

- Comisiile de evaluare a posterelor realizate de elevii clasei a VI-a, cu câte 2 evaluatori;

Secțiunea B. Eseuri

- Comisiile de evaluare a eseurilor scrise de elevii clasei a VII-a, cu câte 2 evaluatori;

- Comisiile de evaluare a prezentării orale a eseurilor realizate de elevii clasei a VII-a, cu câte 2 evaluatori;

- Comisiile de evaluare a eseurilor scrise de elevii clasei a VIII-a, cu câte 2 evaluatori;

- Comisiile de evaluare a prezentării orale a eseurilor realizate de elevii clasei a VIII-a, cu câte 2 evaluatori;

1. La toate etapele Olimpiadei de limba engleză - gimnaziu, lucrările din concurs și prezentările orale sunt evaluate de profesori evaluatori care nu au elevi calificaţi, rude şi afini până la gradul al III-lea inclusiv, la clasa respectivă.

**CAPITOLUL IV**

**Desfășurarea Olimpiadei de limba engleză - gimnaziu**

Art. 10. (1) Etapele Olimpiadei de limba engleză - gimnaziu sunt următoarele:

* etapa pe şcoală;
* etapa judeţeană.

(2) Calificarea la etapa județeană se face direct în urma selecției participanților la etapa pe școală.

(3) Pentru etapa pe şcoală și etapa județeană se va organiza o probă unică, având pentru fiecare secţiune, formatul menționat în articolul 6.

(4) Criteriile de calificare și numărul de locuri alocate pentru etapa superioară sunt comunicate elevilor, cu cel puțin 5 zile înainte de desfășurarea etapei curente a competiției.

**Art.11.** Datele/perioadele susţinerii probelor la fiecare etapă, cerințele de participare, precum și temele pentru Secțiunea A. Postere și Secțiunea B. Eseuri sunt stabilite de Inspectorul școlar pentru Limbi moderne și Consiliul Consultativ de la nivelul disciplinei limba engleză, pentru fiecare nivel de studiu în fiecare an şcolar și anunțate pe site-ul profesorilor de limba engleză din județul Dâmbovița, până la finele lunii decembrie a anului școlar respectiv.

**Art. 12.** (1) Listele cu elevii calificați la etapa județeană a Olimpiadei de limba engleză - gimnaziu se trimit la școala în care se va desfășura etapa județeană cu cel puțin 2 săptămâni înaintea acestei etape, atât în format electronic, cât și tipărite, purtând antetul, ștampila școlii și semnătura directorului unității școlare din care provin elevii participanți. Documentele trimise vor conține: numele și prenumele elevului, clasa, titlul lucrării de concurs și numele profesorilor îndrumători.

(2) Școlile cu efective de elevi foarte mici și mici și (1-2 clase pe fiecare nivel gimnazial) participă la etapa județeană a Olimpiadei de limba engleză pentru gimnaziu cu câte un singur elev pe an de studiu, școlile cu efective mari și foarte mari pot participa cu 2 elevi pentru fiecare an de studiu.

(3) Selecţia participanţilor la oricare din etapele Olimpiadei de limba engleză - gimnaziu, se va face obiectiv şi imparţial, pe clase, cu respectarea prevederilor din Metodologia-cadru şi ale prezentului regulament specific.

**CAPITOLUL V**

**Evaluarea și premierea în cadrul Olimpiadei de limba engleză - gimnaziu**

Art. 13. La oricare etapă a Olimpiadei de limba engleză - gimnaziu, un elev participant poate cumula maximum 100 puncte. Calificarea la etapa județeană se realizează prin acumularea a minimum 90 puncte la etapa pe şcoală.

Art. 14. (1) Evaluarea probelor de concurs se efectuează conform grilei de notare generală pentru fiecare din competențele lingvistice specifice vizate, stabilite de membrii Comisiei județene a Olimpiadei de limba engleză - gimnaziu, însoţite de un barem de notare cu detalieri specifice, elaborat de comisiile de corectori, în timpul concursului, pentru fiecare an de studiu/nivel. (*Anexa I*)

(2) Înaintea începerii corecturii, comisiile vor efectua standardizarea evaluării, baremele de corectare şi descriptorii pentru evaluare se vor afişa înaintea începerii evaluării propriu-zise. (*Anexa II*)

Art. 15. Pentru Secțiunea A. Postere, la toate etapele Olimpiadei de limba engleză - gimnaziu pentru clasele a V-a și a VI-a, se va organiza o expoziție cu toate lucrările participante, numele elevului realizator de poster, clasa, școala și numele profesorului îndrumător fiind scrise pe verso. Fiecare lucrare va fi evaluată de către doi profesori evaluatori, care au în vedere:

* Producerea mesajului scris sub forma unui text pe tema anunțată, cu titlu specific - 70 puncte
* Realizarea ilustrației adecvate conținutului textului și temei, format A3 - 30 puncte

Art. 16. (1) Pentru Secțiunea B. Eseuri, comisiile de evaluare a producerii mesajului scris sub forma eseului pe tema anunțată vor fi alcătuite din câte 2 evaluatori, care vor sublinia cu culoare roșie pe lucrări greşelile de vocabular şi gramatică, punctajul maxim, acordat conform baremului de notare stabilit, fiind 25 puncte.

(2) Pentru Secțiunea B. Eseuri, comisiile de evaluare a producerii mesajului oral, alcătuite din câte 2 evaluatori, evaluează calitatea prezentării orale cu maximum 75 puncte, conform baremului de notare stabilit.

(3) La proba orală (*essay oral presentation*) pentru elevii din clasa a VII-a și a VIII-a este necesară prezenţa în sală a cel puțin 5 candidaţi, care vor face prezentarea orală pe rând, în prezenţa celorlalţi candidaţi. Proba este susţinută în sala de examinare, timpul alocat pentru expunere fiind de 2-3 minute pentru clasele a VII-a și de 3-4 minute pentru clasele a VIII-a.

(4) Evaluarea performanţei la proba orală efectuată conform grilei de notare elaborate de Comisia județeană a Olimpiadei de limba engleză - gimnaziu are ca punctaj final media aritmetică a punctajelor individuale acordate de examinatori.

Art. 17. (1) După finalizarea etapei pe școală, Comisia de organizare şi evaluare a Olimpiadei de limba engleză - gimnaziu din unitatea școlară va afişa rezultatele evaluării, în ordinea descrescătoare a mediilor.

(2) La etapa județeană a Olimpiadei de limbă engleză, după finalizarea tuturor probelor, Comisia Județeană a Olimpiadei de limba engleză - *gimnaziu* va afişa rezultatele evaluării, numai în ordine alfabetică.

Art. 18. (1) La etapa judeţeană a Olimpiadei de limba engleză - gimnaziu, grila de acordare a premiilor va fi stabilită de comisia judeţeană, cu respectarea ordinii descrescătoare a punctajului obţinut şi a precizărilor din Metodologia-cadru de organizare şi desfăşurare a competiţiilor şcolare în învăţământul preuniversitar.

(2) La toate etapele competiției, ierarhia se stabileşte în ordinea descrescătoare a punctajelor obţinute.

Art. 19. (1) La etapa pe școală, modul de acordare a premiilor este stabilit de organizatorii acestei etape a competiţiei.

(2) La etapa județeană a Olimpiadei de limba engleză - gimnaziu, premiile și mențiunile se vor acorda astfel:

PREMIUL I: 100-95 puncte

PREMIUL II: 94-90 puncte

PREMIUL III: 89-85 puncte

MENȚIUNE: 84-80 puncte

(3) În situaţiile în care doi sau mai mulţi participanţi obţin acelaşi punctaj în concurs, fără posibilitatea de departajare, comisia poate decide acordarea aceluiaşi premiu pentru punctaje egale.

**CAPITOLUL VI**

**Dispoziții finale**

Art. 20. Programul desfăşurării etapei județene a olimpiadei de limba engleză pentru gimnaziu va fi conceput de către Comisia județeană de organizare și evaluare a Olimpiadei de limba engleză - gimnaziu şi avizat de inspectorul școlar de specialitate/ metodist de specialitate din Inspectoratul Școlar Județean Dâmbovița.

Art. 21. (1) În cazul unei diferenţe mai mari de 15 puncte între cei doi evaluatori ai unei comisii, preşedinţii comisiilor corespunzătoare fiecărei etape numesc dintre membrii acestor comisii, alţi doi profesori care să evalueze lucrarea, punctajul acordat de cea de a doua comisie rămânând definitiv.

(2) Rezultatele obţinute de concurenţi la probele tuturor etapelor olimpiadei nu pot fi contestate.

Art. 22. (1) Toţi elevii participanţi la etapa județeană vor primi câte o diplomă de participare, concepută şi realizată de inspectoratul şcolar judeţean/școala gazdă.

(2) Profesorii care însoţesc grupurile de elevi din fiecare localitate la etapa judeţeană vor primi o adeverinţă de participare, eliberată de Inspectoratul Școlar Judeţean Dâmbovița/școala gazdă.

Art. 23. Este interzisă participarea elevilor la etapa județeană a Olimpiadei de limba engleză - gimnaziu neînsoțiți de un cadru didactic.

.

î